ไม่เอิกเกริก อังกฤษจ่อเบร็กซิตเป็นทางการ
สหราชอาณาจักร (ยูเค) มีกำหนดถอนตัวจากสหภาพยุโรป (อียู) หรือ เบร็กซิต อย่างเป็นทางการในเวลา 23.00 น. วันศุกร์ที่ 31 ม.ค. เวลาท้องถิ่นและเวลาสากล นับเป็นชาติแรกในสมาชิกอียู 28 ประเทศที่ถอนตัวจากอียู ตลาดร่วมที่ใหญ่ที่สุดในโลกที่ก่อตั้งมาเกือบ 50 ปี และอังกฤษเข้าร่วมอียูใน พ.ศ.2516 หรือ 47 ปีก่อนกระบวนการเบร็กซิตมีขึ้นหลังการลงประชามติในปี 2559 โดยชาวยูเคซึ่งประกอบด้วย อังกฤษ สกอตแลนด์ เวลส์ และไอร์แลนด์เหนือ ลงมติให้ถอนตัวจากอียูด้วยเสียง 52% ต่อ 48% จากนั้นมีการเจรจาหาข้อตกลงแยกทางกับอียูท่ามกลางความแตกแยกรุนแรง ส่งผลให้นายกรัฐมนตรียูเค 2 คนต้องลาออก และข้อตกลงเบร็กซิตกับอียูถูกคว่ำในสภาผู้แทนฯ ยูเคถึง 3 ครั้ง จนนายกรัฐมนตรีบอริส จอห์นสัน ผู้ชูนโยบายเบร็กซิตตั้งแต่ต้นได้ขึ้นมาเป็นนายกฯ แทนนางเทเรซา เมย์ และสั่งยุบสภาเลือกตั้งใหม่เมื่อ 15 ธ.ค.ปีที่แล้ว ซึ่งพรรครัฐบาลอนุรักษนิยมชนะถล่มทลาย ผลักดันข้อตกลงเบร็กซิตกับอียูสำเร็จ และสภาให้สัตยาบันรับรองข้อตกลงนี้สัปดาห์ที่แล้วหลังการถอนตัวใน 31 ม.ค. จะยังไม่มีการเปลี่ยนแปลงครั้งใหญ่โดยทันที เพราะยูเคและอียูตกลงให้มีช่วงเวลาเปลี่ยนผ่าน 1 ปีจนถึง 31 ธ.ค.ปีนี้ เพื่อให้ทั้งสองฝ่ายมีเวลาเจรจาหาข้อตกลงเรื่องความสัมพันธ์ในอนาคต โดยระหว่างนี้ชาวยูเคและชาติสมาชิกอียูอื่นๆจะยังคงอาศัย ทำงาน และค้าขายกันได้เสรี แม้ยูเคจะถูกตัดออกจากสถาบันต่างๆของอียูแล้วนายกฯจอห์นสันเรียกร้องให้ชาวยูเคลืมอดีตที่ขัดแย้ง มีเอกภาพและก้าวเดินไปข้างหน้า แม้มีความท้าทายใหญ่หลวงรออยู่ โดยจอห์นสันต้องการเจรจาเรื่องความสัมพันธ์ใหม่กับอียู รวมทั้งด้านการค้าและความมั่นคง แม้อียูยืนยันไม่เปลี่ยนจุดยืนจากข้อตกลงเบร็กซิต ส่วนการเฉลิมฉลองเบร็กซิตใน 31 ม.ค.จะเป็นไปอย่างเงียบๆ ไม่เอิกเกริก โดยจอห์นสันจะกล่าวสุนทรพจน์ มีการแสดงฉายแสง และตั้งนาฬิกานับเวลาถอยหลังเบร็กซิตที่บ้านเลขที่ 10 ถนนดาวนิง ที่พักนายกรัฐมนตรีในกรุงลอนดอน แต่จะไม่มีการย่ำ ระฆังบิ๊กเบน ที่อยู่ระหว่างการบูรณะตามเสียงเรียกร้องของฝ่ายสนับสนุนเบร็กซิต รัฐบาลยูเคยังจะออกเหรียญเงินมูลค่า 50 เพนนี จารึกคำว่า สันติภาพ ความเจริญรุ่งเรืองและมิตรกับทุกประเทศ ขณะที่ฝ่ายต่อต้านเบร็กซิตโดยเฉพาะสกอตแลนด์เรียกร้องให้มีการลงประชามติครั้งที่ 2 ส่วนสหรัฐอเมริกาต้องการบรรลุข้อตกลงการค้าฉบับใหม่กับยูเคให้ได้ภายในสิ้นปีนี้.
สหราชอาณาจักร (ยูเค) มีกำหนดถอนตัวจากสหภาพยุโรป (อียู) หรือ เบร็กซิต อย่างเป็นทางการในเวลา 23.00 น. วันศุกร์ที่ 31 ม.ค. เวลาท้องถิ่นและเวลาสากลนับเป็นชาติแรกในสมาชิกอียู 28 ประเทศที่ถอนตัว
สหราชอาณาจักร,ยูเค,ถอนตัว,สหภาพยุโรป,เบร็กซิต,อียู